Soꞌumaꞌa yaajachinkain nia,
aashajaashi nia namaa na Aluwataaushikana süpüla nnojoliinjanain nojuittüin paala suulia tü pueulo kanüliakat Jerusalén.
Müshi nia namüin:
—Jaꞌatapa shikeraajüin tü kasa nüküjakat achikü paala chi Tashikai süka wane pütchi pansaasü,
nüchikükat chi Naaꞌinkai naapüinjachikai jümüin,
tü anuu taashajaapüꞌüin achikü jümüin.
Shiimain sünain nuwoutisaajapüꞌüin Juan wayuu süka wüin,
aluꞌujasaꞌa jiakana,
alateerü sünain anain jükuaippa tatüma.
Süka jamüin,
soꞌuweena palit kaꞌi,
woutiiseena jia nüka chi Naaꞌinkai Maleiwa sükajee nikeroleechin suluꞌu jaaꞌin.
Shiasaꞌa soꞌu wane kaꞌi wanaa sümaa noutkajaain na Aluwataaushikana nümaa Jesús,
nasakitkalaka nia:
—Senyotkalee,
¿püikkaleꞌereerü süchukuaꞌa tü aluwatawaakat watüma wayakana nuuꞌuliwoꞌukana Israel,
yaa woumainruꞌu maaꞌutpünaa yaa?
Nüsouktakalaka Jesús namüin:
—Nnojotsü aapüna ekii jümüin süpüla jütüjaainjatüin saaꞌu joujainjatüin sülatüin tüü.
Nia neꞌe chi Washikai Maleiwa laülaaka saaꞌu süpüla niꞌitaainjatüin sükaꞌiya tü kasa naaꞌinrajatkat.
Aluꞌujasaꞌa nüntapeena chi Naaꞌinkai Maleiwa suluꞌumüin jaaꞌin,
pülashiijeena jia nütüma chi Maleiwakai.
Ojuitteena jia suluꞌupünaa Jerusalén,
suluꞌupünaa tü mmakat Judea,
suluꞌupünaa Samaria otta suluꞌupünaa süpüshuaꞌa mma wattapünaa maꞌi sünain aküjaa süchikü tü takuaippa jiꞌrajakat akua.
Jüküja tachikü sümüin wayuu sünain yaain taya jaꞌaka paala sümaa toꞌutünüin aaꞌin otta tosoꞌiraain aaꞌin tachukuaꞌa süpüla toꞌtteꞌerüinjatüin wayuu.
Sünain yootüin nia otta sünain chataain noꞌuirua nünainmüin,
niyalereꞌennakalaka Jesús iipünaamüin noꞌupala.
Shiasaꞌa wane siruma sunujuleꞌetkalaka nia noulia,
nnojoishijeseꞌe nia neꞌrüin sütüma.
Je yaaiwaꞌaya chünchürünnüin noꞌu iipünaamüin nüchiirua Jesús sünain nananajüin tü nükuaippakat sünain oꞌunaa sirumaluꞌumüin,
neeꞌiyataꞌalaa namakalaka,
yaa naꞌütpaꞌa,
piamashii aapiee nümaꞌanajeejana Maleiwa kasuuyuu asheꞌinchii.
Namakalaka namüin:
—Wayuuinnuaa Galileajeꞌewaliikana,
juuꞌulaa jumata suulia ananajaa iipünaamüin.
Chi Jesús yaajachinkakai jümaa,
chi anii oꞌunüin jooluꞌu sirumaluꞌumüin,
ouyanteechi nüchukuaꞌa suluꞌuya neꞌe tü nükuaippa jiꞌrakat aluꞌu nia sünain oꞌunaa.